Kaliňák, Robert, podpredseda vlády SR a minister obrany SR (2023-11-23):
226. Ďakujem pekne. Vážený pán predsedajúci, vážené dámy poslankyne, páni poslanci, vážení navrhovatelia, spravodajcovia, toto miesto má zvláštne čaro. A tí, o ktorých dnes sa tak strašne veľa hovorí, ma v podstate pozvali sem naspäť, aby sme sa tu mohli porozprávať, i keď som si myslel, že už o nich hovoriť nebudeme. Dnes sa tu však ale stretávame kvôli veľmi zvláštnemu návrhu, ktorý asi nevznikol ani v tomto parlamente. Kedysi existoval denník, ktorý mal v záhlaví napísané, že tlačovým orgánom ústredného výboru. Dovolil som si povedať v rámci politického súboja počas volebnej kampane, že po dlhých 30 rokoch od revolúcie tiež máme stranu, ktorá má svoj vlastný tlačový orgán. A že tlačovým orgánom Progresívneho Slovenska je Denník N. Bola to taká hyperbola, myslím, že celkom trefná, ale s odstupom času musím zistiť, že teda som sa mýlil. Pretože to nie je úplne pravda a ten posledný víkend, ktorý tu bol viackrát citovaný, kedy bolo vyčítané Progresívnemu Slovensku, že je nečinné alebo nefunguje a potom vlastne na povel zareagovalo, tak sa ukazuje, že v skutočnosti má Denník N politický orgán, ktorým je Progresívne Slovensko. (Potlesk.) A teda dnes tu sedíme vlastne na mimoriadnej schôdzi politického orgánu Denníka N, ktorý ho zvolal teda, a tak aj vyzerá ten návrh. V zásade odhliadnem od toho, pretože to sa naozaj môže stať, že podáte návrh, ktorý, samozrejme, ešte nemá svoju elevanciu alebo teda hovoríte, že podáte, lebo ešte nemal dôveru. To je vec, ktorá ma nevyrušuje, pretože naozaj v zásade iniciatíva je vždy dobrá vec a na konci dňa o tom tá demokracia je. Vy to právo máte, počkali ste si, dokiaľ nastane právny stav, kedy už môžete, a vtedy ste ho podali. Je to všetko úplne v poriadku a nijakým spôsobom si vám to nedovolím vyčítať. Čo je však problém, je, že v tom samotnom návrhu bolo naozaj množstvo balastu. Vyžadujete od ostatných poslancov, aby vám hovorili, teda obhajujte pána ministra vnútra, dajte nejaké konkrétne veci alebo niečo podobné, alebo zaznieva, že nikto ho neobhajoval na účet niektorých vystupujúcich. Ale v skutočnosti v tom návrhu nie je nič, pretože popierate skutočnosti, ktoré hovoria naozaj zákony. Zákon hovorí, že minister má konať. Nepýta sa ho napravo, naľavo, hovorí mu, že má konať, ak niekto jednoducho je obvinený. Nehovorím už ani o tom, a bol tu taký ten pokus v tom návrhu, pán podpredseda Šimečka, že možno ja by som to robil inak. Máte svätú pravdu. Pán minister Eštok zvolil tú najjemnejšiu verziu, ktorá sa zvoliť dala. Pretože vám viem skutočne vymenovať a nechcem míňať váš drahocenný čas tým, akým spôsobom by to vyzeralo, keby sa vládna koalícia rozhodla do, zveriť ešte do iných rúk ako pánovi ministrovi Šutajovi Eštokovi. Pretože tých možností, ktoré mal na výber v tom zákone, je obrovské množstvo. Tí ľudia zlyhali. Tí ľudia zaviedli režim, ktorý tu nebol 70 rokov. To sú neakceptovateľné veci. Ak chceme dneska zatvárať oči nad tým, že sa tu niekto vytešuje z cudzej smrti, keby to hovoril zo žartu, v detskej izbe, na chate, len tak svojmu kamarátovi, tak sa to proste nesmie. Ale tí ľudia to nehovorili zo žartu, pretože tí ľudia konali. Tí ľudia nielenže zničili ľudské životy, že ľudia zomierali bez akejkoľvek reakcie strán, ktoré tu dnes sedia. Áno, vlastne čo je to pár ľudí vo väznici oproti 20-tisícom mŕtvych v covide, dá sa povedať, hej? Však už sa tu stalo masovým popraviskom Slovensko, tak čo už tých pár ľudí, čo zomreli kvôli nefungovaniu právneho štátu? A to sa nedá akceptovať. Zneužili úplne každú situáciu, ktorú mohli, aby sa ochránili. Dokonca zaútočili. Všimnite si, že to je naozaj, to sú naozaj 50. roky, že všetko, čo oni povedia, je proste pravda. Na nich sa urobil obrovský komplot. Celá Slovenská informačná služba, kde ľudia, ktorí tam pracujú, slúžia 10, 15, 16 rokov mimo SMER-u, ktorí napísali túto správu. To neboli nominanti SMER-u. Navyše na čele Slovenskej informačnej služby v tom čase stál koaličný nominant. Tak čo iné ako pravda tu bola v tej správe? A ako začali tie veci okamžite fungovať. Vždy boli podozriví tí, ktorí si dovolili na to upozorniť. Tá slepota, hluchota, ktorá je vlastne v tom návrhu, je do neba volajúca. Obvinili šéfa SIS jedného, druhého. Rozumiete tým brutálnym škodám, ktoré to spáchalo v zahraničí? A prečo? Lebo oni urobili návrh, že dovolila si iná bezpečnostná zložka poukázať na naše chyby, tak ju potrestáme. Tak sa na nej dohodneme, tak ju obviníme, tak ju zničíme, zničíme im život. To sa dialo. Popravili bývalého šéfa Policajného zboru, ktorý povedal jasne, že sa politizuje polícia. A to sa ešte budeme veľmi čudovať, čo v súvislosti so smrťou generála Lučanského vyjde na povrch. Veľmi. A vážne sa bavím, že to je všetko v poriadku. Keď im začal vadiť šéf NBÚ, popravili šéfa NBÚ. A aký je dôvod jeho obvinenia? Korupcia? Alebo nejaké rozkrádanie štátneho majetku? Nie. Že si dovolili pracovať na nich. Že ich kontrolovali. A ja rozumiem strachu mnohých poslancov aj, dnes opozície, že nemôžeme na to poukázať, čo keby aj proti nám to urobili, lebo to nie sú už korupčné trestné činy. To sú veci, kde sa proste pomstili na tom, že robil si na mne? Ja ťa obviním. Spolčenie, zločinecká skupina za účelom poškodenia dobrého mena vyšetrovateľov. To sa dnes vyšetruje. Rozumiete? Existuje snáď komunistickejší trestný čin? Že on chcel mne zle, preto je zločinecká skupina, preto ho obviním. Veď si to prečítajte, dajte si aspoň tú prácu, aspoň raz si to celé prečítajte. Môžte mnohí krútiť hlavami, samozrejme, tu pani kolegyňa, som to počítal, keď 77-krát zakrútila hlavou, keď vystupoval pán minister, som to prestal počítať. Ja som nevedel, či to odsudzuje tým krútením, alebo nesúhlasí. Ale to v tejto chvíli proste nie je podstatné. Podstatné je, že si šliapete po svojich vlastných vyhláseniach. Je to malý príklad. Nie je nejak dôležitý, ale svedčí o tom, že tá integrita, ktorú sa snažíte reprezentovať, ja to oceňujem, má svoje chyby. Dovolávali ste sa toho, aby s vami diskutovali poslanci. Iste. Dôvod, prečo to vládne vyhlásenie nie je predmetom úplnej diskusie, je práve preto, ako sa volá. Je to proste manifest vlády, je to deklarácia toho, čo sa ide robiť. A výsledky a počas toho roku môžete ich hodnotiť a budeme o nich tisíckrát diskutovať, keď príde k zákonom. Ale v poriadku, brali sme to ako relevantnú výhradu a vy to máte, samozrejme, právo to máte absolútne hovoriť a ja s tým môžem do určitej miery súhlasiť, že proste chceli ste veľa debatovať. Prečo potom, keď vystúpil pán minister a hovoril, prvé, čo sa prestalo pozdávať vášmu šéfovi klubu pánovi Dubécimu, že hovorí dlho. Pretože hovoril veci veľmi vážne a možno vašim ušiam nepríjemné. Dokonca natoľko ho vyrušilo, že ešte stále rozpráva, že išiel za predsedom parlamentu alebo teda predsedajúcim sa opýtať, že nehovorí dlho? Veď ja som tu sedel, veď ste sa ho to pýtali, že mu nejde čas. Je to tak, pán Dubéci? Čiže vadilo vám, že dlho hovorí. Na čo vám a tak prečo, vysvetlite mi to. Ja s vami rád budem diskutovať, mám ešte 11 minút, hej? (Reakcia z pléna.) Hej, hej, samozrejme, jasné. Preto sa vás na to potom aj kolegyňa Hanuliaková opýtala, nie? Že nehovorí nejak dlho? Lebo hovoril zlé veci. Veď teda keď chcete tú demokraciu presadzovať, chcete diskutovať, tak ich nechajte hovoriť. To je proste celý fakt. Čiže keď chcem byť, mať nejakú integritu, tak nerobím takéto naozaj veľmi fatálne chyby. Ale dovolali ste sa toho, že súd mu povedal, že konal nezákonne. Samozrejme, to je predbežné opatrenie, také súd nehovorí. Hovorí, že v súvislosti s ohrozením a s tým, že sa má o tom rozhodovať, tak zatiaľ sa zdržte ďalšieho konania. Ale dobre, ak je to tak, v mojom prípade napríklad povedali dva súdy, Najvyšší a Ústavný, že Úrad špeciálnej prokuratúry a vyšetrovateľ NAKA, ktorý je tiež obvinený, pochopiteľne, konal nezákonne. Dokonca právoplatne o tom rozhodli, že to bolo nezákonné aj stíhanie, aj väzobné stíhanie. Navrhli ste odvolať pána Lipšica? Urobili ste čo i len tlačovku, že by tam nemal sedieť, pretože súd právoplatne rozhodol, že konal v rozpore so zákonom? Nie. To znamená dvojitý kilometer, ktorý chcete zaviesť? Ja verím, že nie. Ja verím, že tú šancu máte prvýkrát. Denník N povedal, treba ísť, treba odvolávať, odvolávate. Okej, fajn, je to možnosť. Ale ak chcete naozaj na tú integritu poukazovať, tak potom to robte spôsobom, že budete dôslední u každého rovnako. Padni, komu padni, tisíckrát tu bolo povedané toto klišé. Tak keď padni, komu padni a rozhodne Najvyšší súd, aj Ústavný súd, že ÚŠP a NAKA porušili zákon, potom majú byť vyvodené dôsledky a už tam nemali byť a nič iné neurobil minister vnútra, len to, že ich postavil mimo výkon služby, nevyhodil ich. Neurobil rozhodnutie finálne, ale do vyšetrenia, do rozhodnutia súdu, o čom tak strašne tiež voláte. Veď nech rozhodnú súdy. Okej, aj o mne rozhodli súdy, aj o Tiborovi Gašparovi rozhodli súdy, že bol nezákonne vo väzbe a nikto nenesie následky? Tak potom postavenie mimo služby, ktoré mu priamo káže zákon, považujete za dôvod na odvolanie? To je naozaj veľmi, veľmi slabé a to je práve dôkazom, že je to politická objednávka. Ale v podstate nezabúdajme na tých ďalších tridsať rozhodnutí Ústavného súdu, ktoré povedali jasne, čo sa tu dialo, to je svedectvom toho, čo sa tu dialo a pán minister chce len najprv urobiť kontrolu. Teda urobiť nápravu. To nie je pomsta. Pomsta by bola, keby vlastne o tretej ráno už médiá čakali u Čurillov doma a Lynx Commando by mu vyvalilo dvere aj so všetkými nabitými guľometmi, ktoré majú. To by bola pomsta, oko za oko, zub za zub. Ale to my nerobíme, nerobili sme to ani predtým. Čudujete sa, že ako je to možné? Ja vám poradím, pán poslanec Spišiak, on to veľmi dobre pozná, v roku 2010 dokonca to vyhodnotila mimovládna organizácia, ktorá povedala, že najväčší počet v najkratšom čase zrušených funkcionárov Policajného zboru bolo práve vtedy, keď sa stal prezidentom Policajného zboru. Stojedna za prvé týždne, 101 ľudí v roku 2010. Tak keď chcete súdiť pána ministra, tak sa opýtajte na to pána poslanca, že ako sa to robí. Prečo to vtedy bolo v poriadku a dnes to zrazu v poriadku nie je? To je, to ináč hovoril aj pán premiér. Ssamozrejmé, že tak buď sa tu bavíme o tom, že má mať svoj tím a má byť zodpovedný za fungovanie polície, alebo potom nemá byť, fungovať, fungovať za, teda nemá byť zodpovedný za fungovanie polície a potom ho nemôžete odvolávať. Treba si vybrať, ktorú hru z toho chcem. Lebo to, čo vyčítate, robili vaši poslanci, a vy sa tej minulosti nemôžete zbaviť, akože vtedy som bol v iných rukách, vtedy som bol v inom politickom tábore. Proste to tak je. Už sa nebudem baviť, samozrejme, o tom, čo dnes predviedla pani poslankyňa Kolíková, ktorá sa dožadovala kontextu. Pani Kolíková, kontext toho, čo ste predviedli, je, že vám ombudsman vydal rozhodnutie, že ste porušili zákon a kvôli tomu zomrel Krivočenko. To je jediné rozhodnutie, kde, ktoré priamo poukazuje, že SaS-ka je zodpovedná za smrť človeka. To rozhodnutie je jasné. O vás povedali, že ste zabili 20-tisíc ľudí, takže naozaj kút hanby by som dnes nechal tak, nechal tak. (Potlesk.) Vy si tento svoj biľag ponesiete aj bez toho, aby sme ho komentovali. Ja sa chcem venovať tým, ktorí majú relevantnú pozíciu na politickom trhu a sú relevantnou opozíciou, ako takú ju musíme rešpektovať. A ja ju chcem rešpektovať. Pán Dostál ešte dneska sa viackrát snažil, páni, viete, sú výborní v tej SaS-ke, takí srandovní, že odkiaľ to máte, pán Gašpar, odkiaľ máte tie prepisy. A potom z nelegálneho, dokonca trestným činom získanou nahrávkou, čo už je potvrdenie rozhodnutia súdu, cituje pán Dostál. Tak sa dohodnite u seba v klube, že čo jak sa to má a či si to má, alebo či sa to nemá. Ale poviem vám niečo, pán Dostál, ja sa k tej vidličke hrdo hlásim. Hrdo. A viete prečo? Pretože to je svedectvom celej tej doby. Tibor Gašpar nebol zavretý preto, lebo mali pocit, že niečo urobil. Tibor Gašpar mal byť nástrojom k tomu a pretože na tých prepisoch hovorí Čurilla, to by bolo, keby sa Tibor Gašpar zlomil, keby niečo povedal na tých smerákov. O to v skutočnosti išlo, a preto syn, ktorý dobre pozná svojho otca, sa správnym spôsobom hneval na tých, kvôli ktorým tam Tibor bol. Tibor Gašpar bol vo väzbe hlavne kvôli mne a kvôli Robertovi Ficovi, lebo dúfala táto banda zločincov, že z neho niečo vytrieskajú. Chápete? Páči sa vám ešte stále? Nebudem komentovať hentoho lúzra, ktorý, ktorý proste nemôže pochopiť nič, ale to je vedľajšie. (Reakcia z pléna.) Hej, hej, však to je v pohode, však on musí skackať, lebo ináč nedokáže nič povedať a nič vyprodukovať, ale to je vedľajšie, však teda myslím si, že mu to ľudia už povedali viackrát. To je, platí také staré porekadlo, že čo sa hovorí tomu, čo má dva monokle, no nič, už mu to povedali dvakrát. (Smiech.) Čiže ja by som chcel povedať, že pani poslankyňa Holečková tu hovorila o tom, že teda nemali šancu ešte vystúpiť, no ľahká matematika hovorí jasne, na pána ministra bolo 50, 50 faktických poznámok, 43, dobre, ľahká matematika 86 minút, to je jeden a pol hodiny. Všetci opoziční mohli vystupovať. Ako my máme 20 minút, mne to za chvíľu končí, ale oni mali vlastne jeden a pol hodiny mala opozícia k dispozícii, takže ten pomer, keby ste počítali toho času, tak ho rozhodne máte viacej. No ale to som vám chcel povedať, že v rámci tej kultúry, bol tu veľmi častokrát spomínaný pán Mikulec, ja ho dnes spomínať nebudem, lebo naozaj on odvolávaný nie je, ale faktom je, že celý ten kút hanby vlastne bol zbabelý celé štyri roky, pretože ani raz nedovolili jeho odvolávanie, lebo sa báli, aby takáto schôdza vôbec bola. Tak my sme sa vlastne akože postavili k tomu, že proste tak je schôdza, tak poďme o tom diskutovať. Sme tu, hovoríme s vami, tak sme pripravení diskutovať a myslím si, že je to diskusia stále vecná s výnimkou teda klubu hanby, ale stále je to vecné. Rád by som sa pristavil ešte narýchlo teda pri tých čurillovcoch a spomeniem veci, ktoré tu neboli povedané. Viete, bola taká jedna z tých nahrávok aj prepisov, ktoré tiež nikto nespochybnil, že treba robiť Paru a Kaliňáka, lebo kade chodia, robia zlobu. A keď potom som išiel v rámci jednej eskorty na Špecializovaný trestný súd, jeden maskovaný policajt, ktorý sa bál odhaliť svoju identitu, hovorí, a ste rád, že ste o mne hovorili na tlačovke? Tak asi som hovoril málo, keď tam ešte stále sedel. Viete, oni sa snažili pomstiť. Oni sa snažili využiť ten zákon, aby každému, kto otvorí ústa, ich zavreli. SIS-ke, NBÚ, Generálnej prokuratúre, každému, kto sa ozval. Nám, ktorí sme chodili na tlačovky, pretože len kvôli tomu sme tam samozrejme boli, a myslím si, že práve to nám dávalo tú silu v tom súboji. A práve preto tá náprava musí nastať a tí, ktorí dnes najviac kričia, sa najviac boja, ale do toho my už zasahovať pochopiteľne nebudeme. Ale boli ľudia ako Marek Para, ktorý za svoju prácu bol vo väzení, ale bol, samozrejme, prepustený, lebo bol nezákonne držaný vo väzbe. Boli ľudia, ako bol Dávid Lindtner, ktorému sedem mesiacov nedovolili telefonovať so ženou, pani poslankyňa Kolíková. Prečo mu nedovolili telefonovať s manželkou? Bolo to ohrozením nejakého vyšetrovania? Veď to bolo týranie ľudí priamo v priamom prenose, chápete? Preto sa to dnes deje, že títo ľudia museli byť postavení mimo výkon služby, pretože vážnym spôsobom páchali trestnú činnosť, za ktorú sú obvinení ďaleko skôr, ako si vymysleli tie svoje smiešne podania o tom, že oni ohlasujú nejakú protispoločenskú činnosť ani nie na svojho nadriadeného, len tak všeobecne. Mnohí z nich ani neoznamovali, lebo len tvrdili, že oni sú svedkami, a preto majú byť chránení. Čiže veľmi rýchlo sa dá povedať, že tých vecí, keď o tretej ráno vypisovali novinári, ako si idú zobrať Tibora a Lynx sa prihlásil aj s celým Hamranom, že to si musí ísť urobiť on, protiteroristické komando, ktoré stojí desaťtisíce eur a má slúžiť na ochranu tejto krajiny pred teroristami, ide zatvárať generála, pretože on si to chce ukázať, lebo on má gigantické ego. A na druhej strane sem púšťa bez absolútnej kontroly, tvrdí, že on na to nemá sily a prostriedky, aby chránil pred migráciou a tou vlnou nám sem prišlo niekoľko teroristov. Niekoľko hľadaných teroristov, ktorých Slovensko má dnes problém vyriešiť, vyriešiť. To sú vážne ohrozenia, tak sa nečudujte, keď sa niečo stane a my vieme presne, kto je na vine a sedia tam hore. Čiže z tohto pohľadu treba reagovať a preto to opatrenie, ktoré urobil minister v migrácii, bolo absolútne správne a smeje sa len ten, ktorý tomu hrubo nerozumie, o čom je nelegálna migrácia a ako sa správajú toky migrantov a ako si odovzdávajú správu a čomu sa prispôsobujú. Presne tomu, že oni zaplatia 5-tisíc eur nie za to, aby sedeli v base na Slovensku za nelegálnu migráciu šesť mesiacov, ale za to, aby sa čo najrýchlejšie dostali do Nemecka. Práve takáto demonštrácia sily ich odradí a keď vám to nie je jasné, poďte, ja vám rád urobím k tomu prednášku a môžeme sa o tom porozprávať aj v diskusii hlboko. Študovali sme to dlho a vždy sme mali pravdu aj v Európe, aj s povinnými kvótami, vždy sa potvrdilo, že slovenský prístup bol správny. Preto sme na rozdiel od dajme tomu Maďarov alebo Čechov neboli žalovaní, lebo sme to robili vždy dobre a nie preto, že ja som to vymyslel. Ja som sa nechal poučiť tými, ktorí to robia roky, a iba sme nasledovali ich rady, ktorí na migračnom úrade na rozdiel od pána Orlovského presedeli 20 rokov a funkciu, ako funguje táto nelegálna migrácia, vedia veľmi, veľmi dobre. Preto sa chcem poďakovať, vážený pán minister, za vašu prácu a vyjadrujem vám dôveru. (Potlesk.)